### Beslutning

Godkendt.
For stemte A, B, C, D, F, O, V og [adresse]. Imod stemte ingen. Liste Ø undlod at stemme.

### Sagsfremstilling

## Resume og sagens baggrund

I Kalundborg Kommune er der på nuværende tidspunkt - og som det ser ud nu en del år frem - et højt aktivitetsniveau vedr. erhvervs-, uddannelses- og boligudvikling. Denne udvikling medfører også øgede anlægsinvesteringer og tilhørende opgaver for Kalundborg Kommune. Kommunalbestyrelsen har på sin anlægsoversigt afsat midler til effektiviseringstiltag (Økonomiudvalgets effektiviseringspulje) som kan søges med henblik på at fortage investeringer som efterfølgende kan give mere effektive arbejdsgange for derved at nedbringe serviceomkostninger. Sagen fremlægges med henblik på, at disse midler kan understøtte de aktiviteter som den øgede anlægsaktivitet i de kommende år fører med sig.

## **Indstillinger**

Kommunaldirektøren indstiller, at de resterende rådighedsbeløb i [adresse] for 2022, 2023, 2024 og 2025 anvendes til at styrke de indsatser som understøtter kommunalbestyrelsens erhvervs-, bolig- og uddannelsessatsninger.

## Behandling

Økonomiudvalget, Kommunalbestyrelsen.

## Sagsfremstilling

Kalundborg Kommune har igennem en årrække oplevet en yderst positiv udvikling vedr. erhverv, uddannelse og boliger. De forskellige områder understøtter hinanden positivt og det er forventningen, at denne udvikling vil accelerere i de kommende år.

De igangværende og kommende erhvervsudviklingstiltag fra eksisterende og nye virksomheder i Kalundborg Kommune har et ekstraordinært højt omfang. Samtidig opleves der en stigende interesse fra forskellige virksomheder om at etablere sig i Kalundborg Kommune. Afledt heraf vil der i de næste mange år være et markant øget aktivitetsniveau i forhold til anlægsopgaver og den tilhørende myndighedsbehandling. Dette gælder anlægsopgaver i forbindelse med de konkrete virksomheder, men også i forhold til de arbejder, der skal ske i samspil med forsyninger og erhvervslivet.

På uddannelsesområdet ser vi frem mod en række nye uddannelser i Kalundborg Kommune som supplement til de uddannelser som i dag drives af EUC [adresse] og Professionshøjskolen Absalon. Således har både Maskinmesterskolen, DTU, KU og Det Kongelige Akademi (Arkitektskolen) besluttet at etablere uddannelser i Kalundborg Kommune. I forhold til det nuværende set-up af uddannelser og studerende, er der tale om en fordobling af uddannelsespladser og som en følge heraf, et øget aktivitetsniveau i forbindelse med den fysiske etablering af disse, herunder myndighedsbehandling mv.

Den øgede vækst på erhvervs- og uddannelsesområdet samt Kommunalbestyrelsens arbejde med at tiltrække nye borgere, indebærer desuden et øget behov for og efterspørgsel efter boliger i hele kommunen. Forskellige boligtyper i hele kommunen til forskellige borgere med forskellige præferencer. På nuværende tidspunkt er der en forventning om, at der i hele Kalundborg Kommune i de kommende år, er grundlag for ca. 900 nye boliger af forskellige typer. Dette betyder, at der vil være øget behov for et omfattende anlægs- og myndighedsarbejde med henblik på at etablere grundlag for dette på kommunale såvel som private arealer. Dertil en løbende dialog med de private investorer som forventes at stå bag investeringerne.

Samlet set medfører ovenstående udvikling en markant forøgelse af anlægsopgaver og tilhørende myndighedsopgaver for Kalundborg Kommune. Området er ikke aktivitetsstyret via en økonomiske ressource-model. Som udgangspunkt vil en øget aktivitet på anlægs- og myndighedsområdet derfor indebære at der skal ske omprioriteringer i forhold til de opgaver der udføres i dag.

En fastholdelse af det nuværende og kommende aktivitetsniveau, jf. ovenfor, samt en uændret prioritering af nuværende opgaver medfører således et behov for at der tilføres anlægs- og myndighedsområdet ekstra ressourcer. Dette for at sikre at vi som Kommune kan levere på allerede vedtagne og kommende opgaver afledt af udviklingen på erhvervs-, uddannelses- og boligområdet.

I forhold til den nuværende bemanding på området til at løse anlægs- og myndighedsopgaver har der i 2020 og 2021 været ekstra ansættelser af 4-5 myndighedsmedarbejdere for at nedbringe sagsbehandlingstider, skabe plangrundlag for byggeaktiviteter og den øgede mængde af anlægsaktiviteter på baggrund af kommunalbestyrelsens anlægsbudget. Disse ekstra indsatser er blevet finansieret ekstraordinært via direktionspuljen, samt øgede byggesagsindtægter. Den ekstraordinære finansiering, samt gebyrindtægter er ikke til stede i 2022 og derfor skal dette rettes op blot for at fastholde aktivitetsniveauet i 2021.

I forhold til de ovenstående forventede aktiviteter er det tydeligt at der derudover skal kunne løses flere opgaver i forhold til anlæg og dertil hørende myndighedsbehandling såsom planlægningsopgaver, byggemodningsopgaver og ikke mindst at have de rette myndighedstilladelser i forhold til forskellige forsyningsarter. Det forventes at med der med ansættelse af 2-3 medarbejdere kan være en mere robust basis til at håndtere alle de forventede opgaver.

I forhold til det høje aktivitetsniveau er det tillige vigtigt at der på projektledelsesniveau ansættes ekstra ressourcer med henblik på at realisere de mange projekter som er en konsekvens af den beskrevne udvikling. Derfor forudsættes det at der ansættes en projektdirektør med erfaring i at realisere store og komplekse projekter og derved kan udgøre en ”højre hånd” for direktøren på området.

Med henblik på at realisere ovenstående tiltag anbefaler Administrationen, at Økonomiudvalgets effektiviseringspulje bringes i anvendelse således at den beskrevne udvikling understøttes bedst muligt. Kommunalbestyrelsen har på sin anlægsoversigt, afsat midler til effektiviseringstiltag, som kan søges med henblik på fortage investeringer, som efterfølgende kan give mere effektive arbejdsgange, for derved at nedbringe serviceomkostninger. Disse midler på anlægsoversigten, er i de senere år ikke brugt i fuldt omfang og vil således kunne bringes i anvendelse.

Administrationen anbefaler, at effektiviseringspuljen på anlægsoversigten i 2022 frem til og med 2025 anvendes til at understøtte den øgede anlægsaktivitet og de heraf afledte myndighedsopgaver på baggrund af erhvervs-, uddannelses- og boligudviklingen i Kalundborg Kommune. Der vil løbende være opfølgning, og hvis aktivitetsniveauet ændrer sig i løbet af de kommende år, tages sagen op igen. Da der er tale om ansættelse som først og fremmest skal understøtte anlægsaktiviteter, er det vurderingen at ovenstående tiltag kan henføres under anlægsbudgettet og derved ikke belaster servicerammen.

## Økonomiske konsekvenser

For 2022 er der et resterende rådighedsbeløb på 639.600 kr. I overslagsårene er et ikke-disponeret rådighedsbeløb på 3.148.000 kr. i 2023 og 4.648.000 kr.  årligt i 2024 og frem. Det vil medføre at rådighedsbeløbene i perioden 2022 frem til og med 2025 ikke er til rådighed til understøttelse af effektiviseringstiltag eller ansøgninger med finansiering hertil.

### Sagens forløb

15-06-2022 Økonomiudvalget
Anbefales.